Okresná prokuratúra Bratislava I 
Kvetná 13, 820 05 Bratislava 2

Sp. zn. : 2 Pv 442/12/1101	Bratislava I, 26.11.2012
EEČ : 2-8-98-2012

U Z N E S E N I E

Trestná vec:	obvinený XXXXX 
Trestný čin:	výtržníctvo podľa § 202 odsek 1 Trestného zákona číslo 140/1961 Zbierky zákonov v znení zákona číslo 613/2004 Zbierky zákonov a iné trestné činy

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
spoločne s ďalšími tromi neznámymi osobami dňa 7.10.2000 v čase okolo 17.00 hod v obci Vištuk na hlavnej ulici pred pohostinstvom po spoločnej prechádzajúcej dohode, verejne na mieste verejnosti prístupnom fyzicky napadli poškodeného XXXXX tak, že keď poškodený predchádzal po tejto ulici svojím osobným motorovým vozidlom zn. XXXXX, skrížili mu svojimi motorovými vozidlami cestu, čím ho prinútili zastaviť, jeden z páchateľov ho vytiahol z vozidla, hodil ho na zem, kde ho následne všetci štyria bili päsťami a kopali ho do hlavy a celého tela, pričom poškodený zostal ležať na zemi v bezvedomí, čím mu spôsobili zranenia spočívajúce v otrase mozgu, v mnohopočetných odreninách hlavy, v odreninách a hematómoch spánkovej a hornej časti tváre, vo viacpočetných drobnejších podliatinách vlasatej, v hematóme v oblasti ľavej ušnice, v odreninách pod pravou lopatkou, v podliatine v driekovej oblasti vpravo, ktoré si vyžiadali dobu jeho liečenia v trvaní od 7.10.2000 do 21.10.2000
lebo je trestné stíhanie neprípustné podľa § 9 odsek 1 písmeno a
Odôvodnenie:
Vyšetrovateľ Okresného úradu vyšetrovanie Policajného zboru v Pezinku uznesením z 4.5.2001 číslo konania ČVS: OUV-102/2001 podľa § 163 odsek 1 Trestného poriadku účinného v čase rozhodovania vzniesol XXXXX obvinenie za trestný čin výtržníctva podľa § 202 odsek 1 Trestného zákona v jednočinnom súbehu s pokusom trestného činu ublíženia na zdraví podľa § 8 odsek 1, § 9 odsek 2, § 222 odsek 1 Trestného zákona účinného v čase spáchania skutku na tom skutkovom základe ako je uvedené vo výrokovej časti tohto uznesenia.

	V priebehu prípravného konania bolo zistené, že trestné stíhanie obvineného XXXXX za vyššieuvedený trestný čin je premlčané. Dňa 13.7.2012 vyšetrovateľ Policajného zboru Odboru kriminálnej polície Okresného riaditeľstva Policajného zboru v Bratislave I predložil na tunajšiu prokuratúru návrh na zastavenie trestného stíhania podľa § 215 odsek 1 písmeno d) Trestného poriadku s poukazom na ustanovenie § 9 odsek 1 písmeno a) Trestného poriadku spolu s vyšetrovacím spisom, ktorý bol po preskúmaní dozorovým prokurátorom vyhodnotení ako dôvodný.

	Podľa ustanovenia § 16 odsek 1 Trestného zákona účinného v čase spáchania skutku sa trestnosť činu posudzuje podľa zákona účinného v čase, keď bol čin spáchaný, podľa neskoršieho zákona len vtedy, ak je to pre páchateľa priaznivejšie.

	Podľa ustanovenia § 202 odsek 1 Trestného zákona účinného v čase spáchania skutku sa trestného činu výtržníctva dopustí ten, kto sa dopustí verejne alebo na mieste verejnosti prístupnom hrubej neslušnosti alebo výtržnosti najmä tým, že nepadne iného potresce sa odňatím slobody až na dva roky alebo peňažným trestom.

	Podľa ustanovenia § 8 odsek 1 Trestného zákona účinného v čase spáchania skutku pokusom trestného činu je konanie nebezpečné pre spoločnosť, ktoré bezprostredne smeruje k dokonaniu trestného činu a ktorého sa páchateľ dopustil v úmysle spáchať trestný čin, ak k dokonaniu trestného činu nedošlo. V zmysle odseku 2 citovaného ustanovenia pokus trestného činu je trestný podľa trestnej sadzby ustanovenej na dokonaný trestný čin.

Podľa ustanovenia § 222 odsek 1 Trestného zákona účinného v čase spáchania skutku sa trestného činu dopustí ten, kto inému úmyselne spôsobí ťažkú ujmu na zdraví, potresce sa odňatím slobody na dva roky až osem rokov.

	Podľa ustanovenia § 9 odsek 2 Trestného zákona účinného v čase spáchania skutku, ak bol trestný čin spáchaný spoločným konaním dvoch alebo viacerých osôb, zodpovedná každá z nich, akoby trestný čin spáchala sama (spolupáchatelia).

	Podľa ustanovenia § 67 odsek 1 Trestného zákona účinného v čase spáchania skutku:

(1)	Trestnosť činu zaniká uplynutím premlčacej doby ktorá je

a)	dvadsať rokov, ak ide o trestný čin, za ktorý tento zákon v osobitnej časti dovoľuje uložiť výnimočný trest,
b)	desať rokov, ak je horná hranica trestnej sadzby odňatia slobody najmenej desať rokov,
c)	päť rokov, ak je horná hranica trestnej sadzby odňatia slobody najmenej tri roky,
d)	tri roky pri ostatných činoch.

(2)	Do premlčacej doby sa nezapočítava

a)	doba, po ktorú nebolo možné páchateľa postaviť pred súd pre zákonnú prekážku,
b)	doba, po ktorú sa páchateľ zdržiaval v cudzine,
c)	skúšobná doba podmienečného zastavenia trestného stíhania.

(3)	Premlčanie trestného stíhania sa prerušuje
 
a)	vznesením obvinenia pre trestný čin, o premlčanie ktorého ide, ako aj po ňom nasledujúcimi úkonmi policajného orgánu, vyšetrovateľa, prokurátora alebo súdu smerujúcimi k trestnému stíhaniu páchateľa, alebo
b)	ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší.

(4)	Prerušením premlčania sa začína nová premlčacia doba.

K dokonaniu trestných činov došlo dňa 7.10.2000. Týmto dňa, začala plynúť aj premlčacia doba. Za spáchanie uvedených trestných činov Trestný zákon účinný v čase spáchania skutku ustanovoval ako sankciu trest odňatia slobody až na osem rokov z čoho vyplýva, že premlčania doba v danom prípade je päťročná. Posledným úkonom v tejto veci bolo uznesenie vyšetrovateľa Policajného zboru Okresného úradu vyšetrovania v Bratislave I z 2.1.2002 pod spisovou značkou OÚV-525/99 o spojení vecí obvineného XXXXX na vykonanie spoločného konania.

V zmysle odseku 3 vyššieuvedeného zákonného ustanovenia však v danom prípade došlo k prerušeniu premlčania trestného stíhania a to úkonom realizujúceho vyšetrovateľa Policajného zboru Okresného úradu vyšetrovania Policajného zboru v Bratislave I vydaného uznesenia z 2.1.2002 pod spisovou značkou OÚV-525/99 o spojení vecí obvineného XXXXX na vykonanie spoločného konania. S poukazom na vyššieuvedené začala teda dňom, 2.1.2002 plynúť nová premlčacia doba, pričom táto uplynula dňom 2.1.2007.

Podľa ustanovenia § 215 odsek 1 písmeno d) Trestného poriadku prokurátor zastaví trestné stíhanie, ak je neprípustné podľa § 9 Trestného poriadku.

Podľa ustanovenia § 9 odsek 1 písmeno a) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie premlčané.

S poukazom na vyššieuvedené skutočnosti som rozhodla tak, ako je uvedené vo výrokovej časti tohoto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Kolesárová
prokurátorka